
ועדת הכספים 
 02/04/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1060>
 מישיבת ועדת הכספים 
 יום שני, י' בניסן התשע"ב (02 באפריל 2012), שעה 11:00
<סדר-היום:>
<ערבות מדינה ל"חברת החשמל" להנפקה פרטית>
נכחו:

<חברי הוועדה:> 
משה גפני – היו"ר

אמנון כהן

שכיב מוראד שנאן

<מוזמנים:> 
	גיל שבתאי
	–
	סגן בכיר לחשבת הכללית, משרד האוצר

	חגי פדר
	–
	מנהל תחום אנרגיה ומים, חשכ"ל, משרד האוצר

	אודי אדירי
	–
	רכז תשתיות ואנרגיה, אגף התקציבים, משרד האוצר וחבר מליאת "רשות החשמל" 

	עמית כהנא
	–
	מחלקת ערבויות מדינה, חשכ"ל, משרד האוצר

	דפנה גלוק
	–
	ייעוץ  וחקיקה, משרד המשפטים

	נופיה בכר
	–
	מנהלת אגף כלכלה, משרד האנרגיה והמים

	אורן הלמן
	–
	סמנכ"ל רגולציה ב"חברת החשמל"

	רונן נאור
	–
	אגף כספים, "חברת החשמל"

	צבי לביא
	–
	לוביסט


<ייעוץ משפטי:>
שגית אפיק
ענת מימון
<מנהל הוועדה:>
טמיר כהן
<רשמת פרלמנטרית:>
רונית יצחק
<ערבות מדינה ל"חברת החשמל" להנפקה פרטית>
<היו"ר משה גפני:>
אנחנו עוברים לסעיף הבא בסדר-היום: ערבות מדינה ל"חברת החשמל" להנפקה פרטית. מי מציג? בבקשה.
<גיל שבתאי:>
בוקר טוב, שר האוצר מבקש את אישור ועדת הכספים להעמיד ערבות מדינה בהיקף של מיליארד וחצי שקלים ל"חברת החשמל" להנפקה פרטית. כמו שאתם יודעים, בשנה האחרונה יש שיבושים קשים באספקת הגז הטבעי ל"חברת החשמל". גם השיבושים הקשים והפסקות אספקת הגז ממצרים וגם הירידה של התפוקה של גז מ"ים תטיס" גוררים עלייה מאוד גבוהה בעלויות הדלקים. ולכן, בעקבות העלייה של העלויות האלה וגם העלייה במחירי החשמל, גיבשנו יחד עם "חברת החשמל" ויחד עם "רשות החשמל" מתווה מדורג לעליית תעריף החשמל. למתווה המדורג הזה - - -
<היו"ר משה גפני:>
לא הבנתי. אתם מבקשים מאתנו עכשיו שנעלה את – מה אתם מבקשים?
<גיל שבתאי:>
לא, אני אומר: בעקבות העלייה במחירי הדלקים - - -

<היו"ר משה גפני:>
בשביל מה אתה אומר לי שיש עלייה במחירי החשמל?

<גיל שבתאי:>
לא, אמרתי שיש מתווה מדורג לעליית מחירי החשמל שבעקבותיו נוצרה בעיית - - -
<היו"ר משה גפני:>
היה דיון בפעם הקודמת לגבי הנושא הזה של הנחות שהיה צריך לתת במחירי החשמל ששר האנרגיה עדיין לא התפנה לעניין ומי עוד לא התפנה לעניין? שר האוצר? לא זוכר מי. יש הנחות. 

<גיל שבתאי:>
אני לא מכיר את הסיפור הזה.

<היו"ר משה גפני:>
יש הנחות.

<אודי אדירי:>
הנחות שיש מתוקף החוק?

<היו"ר משה גפני:>
כן. זה 1.5% - מה זה היה?

<אודי אדירי:>
 היה על זה דיון בוועדת הכלכלה של הכנסת. 
<היו"ר משה גפני:>
גם פה היה דיון. נו, ו-?

<שגית אפיק:>
גם פה היה דיון.

<אודי אדירי:>
היה דיון והוספו אוכלוסיות באופן שבו ה-1.5% ימומשו. היום, למרות שהאוכלוסיות הקיימות היום, לכאורה הן אוכלוסיות שאם כולן היו מממשות את ההנחה שהן זכאיות להן, היו מתקרבות ל-1.5%, בפועל זה כמדומני 0.7%.
<היו"ר משה גפני:>
נכון.
<אודי אדירי:>
בדיון שהיה בוועדת הכלכלה ועבר גם לקריאה שנייה ושלישית הוספו אוכלוסיות לחוק, כך ששיעור השימוש יגיע קרוב לוודאי ל-1.5%. 
<היו"ר משה גפני:>
לא, אבל כאן בוועדה נאמר לפני מספר שבועות שהשרים עדיין לא הספיקו לדון בזה.
<אודי אדירי:>
אז אני אומר: בדיון שהיה בוועדת הכלכלה - - -
<היו"ר משה גפני:>
תחזור פעם רביעית על הדיון שהיה בוועדת הכלכלה. אני שואל: האם זה נכון שלשר האנרגיה לא היה זמן?
<אודי אדירי:>
את זה רצוי לשאול את שר האנרגיה, אבל אני יודע להגיד ש - - - 
<היו"ר משה גפני:>
ולשר האוצר היה זמן?

<אודי אדירי:>
הלכה למעשה - - -
<היו"ר משה גפני:>
מה אתה מספר לי על ועדת הכלכלה? אמרו כאן שעדיין לא גמרו לדון על זה. היה אפשר להכניס את ילדי צ'רנוביל בזה שיהיו הנחות בחשמל.  

<אודי אדירי:>
אמרו את אותו הדבר גם בוועדת הכלכלה.
<היו"ר משה גפני:>
לא, מה שאמרתם בוועדת הכלכלה, לא מעניין אותי, תענה לי. 
<אודי אדירי:>
לא, אני אומר - - -

<היו"ר משה גפני:>
השרים, אין להם זמן לדון בהנחות לנכים, לילדי צ'רנוביל, אין? 

<אמנון כהן:>
לקשישים, כן.
<היו"ר משה גפני:>
אין זמן? מה, הם עסוקים בלימוד תורה? אני שואל אם אין להם זמן. טוב, תמשיך הלאה, נו. תשובות בממשלה הזאת אני לא אקבל.
<גיל שבתאי:>
תודה. אז לאור הרצון - - - 

<היו"ר משה גפני:>
מה שנעשה – יהיה. מה שלא נעשה – לא יהיה.
<אמנון כהן:>
זו מציאות החיים, אדוני.
<היו"ר משה גפני:>
בסדר, מציאות קשה מאוד. מה עם ילדי צ'רנוביל? אפשר פשוט "להתפלץ".
<גיל שבתאי:>
בעקבות העלייה החדה במחירי הדלקים ולאור הרצון - - 

<היו"ר משה גפני:>
אנחנו מעבירים את ישיבות הממשלה לכאן. כן.

<גיל שבתאי:>
- - למתן את עליית התעריף גובשה חבילה כוללת של צעדים שעושה אותם - - - 

<אמנון כהן:>
למתן תעריף הוא רוצה.
<גיל שבתאי:>
למתן את עליית התעריף בעקבות העלייה הגדולה במחירי הדלקים גובשה חבילה כוללת של משרד האוצר יחד עם "חברת החשמל" ו"רשות החשמל" ש - - - 

<היו"ר משה גפני:>
אישור הערבות הזאת, מה יעשה למחירים? 

<גיל שבתאי:>
אישור הערבות הזאת יסייע ל"חברת החשמל" להתגבר על הפער בתזרים המזומנים שנוצר בעקבות המיתון בעליית תעריף החשמל - - -
<שכיב מוראד שנאן:>
ולא ימנע את עליית המחירים.
<גיל שבתאי:>
לא, גובשה חבילה למתן את עליית התעריף. התעריף היה צריך לעלות בסדר גודל של מעל 35%, אודי? 
<אודי אדירי:>
כן, סדר גודל.

<גיל שבתאי:>
סדר גודל של מעל 35%. אנחנו, יחד עם - - -
<היו"ר משה גפני:>
כמה?

<גיל שבתאי:>
התעריף היה אמור לעלות במעל 35%, כי התעריף אמור לגלם את כל עליית מחירי הדלקים. גיבשנו חבילה יחד עם "רשות החשמל" ויחד עם "חברת החשמל" כדי למתן את במשך שלוש שנים את עליית התעריף. למיתון הזה בעליית התעריף - - -
<היו"ר משה גפני:>
בכמה הערבות הזאת תמתן?
<גיל שבתאי:>
הערבות הזאת היא חלק מסל כולל של כלים שאנחנו מעמידים, ביניהם: הפחתה משמעותית של מס הבלו, פריסה של המסים, דחיית הפקדות בחשבון הייעודי של "חברת החשמל", פריסת תשלומי המע"מ, ולכן כל החבילה הזאת מאפשרת לנו בעצם למתן את עליית התעריף למשך שלוש שנים. בעקבות המיתון ובעקבות הפריסה של התעריף במשך שלוש שנים נוצרת בעיה תזרימית ל"חברת החשמל", שהערבות מסייעת לה. הערבות הזאת של מיליארד וחצי שקלים היא רק צעד ראשון. 
<אמנון כהן:>
איך קבעתם 1.5, אולי צריך - - - ?
<גיל שבתאי:>
מיליארד וחצי שקלים.

<אמנון כהן:>
איך קבעתם אותם? למה לא אחד? למה לא ארבעה?

<גיל שבתאי:>
אז זה על בסיס תזרים המזומנים של "חברת החשמל" והתחזית על הצורך שלה לחודשים הקרובים. צפוי שנבוא לוועדת הכספים עם ערבות נוספות בחודשים הקרובים, ערבות שהולכת להיות להנפקה ציבורית. הערבות הזאת הולכת להיות להנפקה פרטית. בעוד חודשיים-שלושה נבוא לפה עם בקשה נוספת לערבות מדינה שהסכום שלה עדיין לא נקבע, אבל היא הולכת להיות הנפקה ציבורית, כלומר, הנפקה לציבור כולו בתשקיף ש"חברת החשמל" עכשיו עושה לציבור. לכן, הערבות הזאת היא עכשיו רק צעד ראשון כדי להתגבר על החודשים הקרובים.

<שכיב מוראד שנאן:>
לא הבנתי בדיוק את הנושא של עליית המחירים, איך זה בדיוק הולך להשפיע ותפרט לנו בדיוק איך הדברים יתנהלו.

<אודי אדירי:>
אסביר טיפה על עניין התעריף. למעשה, ביחס לתעריף הקיים היום, ל"חברת החשמל" נגרמו עלויות דלקים עצומות בעקבות היעדר גז מצרי, ההידלדלות של מאגר "ים תטיס" ועליית מחירי הדלקים העולמית. אם אנחנו מסתכלים ביחס לשנת 2010, שאז היו ימים כתיקונם, עלות הדלקים של החברה גדלה בלמעלה בעשרה מיליארד שקלים בשנה. זו עלות עצומה, זו למעלה מהכפלה של עלות הדלקים. חלק מזה כבר נמצא בבסיס התעריף, כי זה לא סוד שהתעריף כבר הועלה בשנת 2011. 

כשאנחנו מסתכלים על עלות הדלקים ש"חברת החשמל" צריכה לשלם בשנה הקרובה בשביל לייצר חשמל, העלות הזאת גבוהה ב-7.7 מיליארד שקלים, מה שמוכר לה היום בתעריף. זאת אומרת, שאם לא היתה ערבות מדינה ו"רשות החשמל" היתה פועלת על-פי חוק וצריכה להעלות ל"חברת החשמל" את התעריף בהתאם לגידול שחל בעלויות הדלקים, היא היתה צריכה לתת ל"חברת החשמל" 7.7 מיליארד שקלים השנה. 
7.7 מיליארד שקלים הם בין 35% לבין 38% תלוי בכמה ההנחות – עלייה בתעריף החשמל. זה מה שהיה אמור לקרות בימים כתיקונם. אבל מכיוון שכולם הבינו שזה דבר בלתי סביר, אז "רשות החשמל" פנתה למשרד האוצר ולגופים נוספים ולחברה, וביחד גיבשו מתווה. המתווה הזה אומר: "חברת החשמל" את לא תקבלי את כל הכסף בבת אחת. במקום לקבל השנה 38%-35%, תקבלי השנה כ-8% - - -
<שכיב מוראד שנאן:>
ובכמה יעלה המחיר?

<אודי אדירי:>
המחיר השנה יעלה במקום ב-38% למשקי הבית - ב-8.3% והתעריף הכולל יעלה ב-8.9%. בשנה הבאה יעלה המחיר בעוד כ-4%, ובסופו של דבר "חברת החשמל" תקבל את הכסף הזה בהדרגה. יוצא איפה ש"חברת החשמל" במקום לקבל מהציבור 7.7 מיליארד שקלים בשנה, מקבלת השנה מהציבור 1.3 מיליארד שקלים. על הפער הזה צריך לגשר, אז חלק מהגישור מגיע על-ידי גיוסים ש"חברת החשמל" עושה ומקורות שהיא מעמידה, והתפרסם - - - 

<שכיב מוראד שנאן:>
ומה הם? 
<אודי אדירי:>
מה הפעולות ש"חברת החשמל" התבקשה לעשות?

<שכיב מוראד שנאן:>
לא, מאיפה הם מגייסים עוד כסף?
<אודי אדירי:>
"חברת החשמל" התבקשה במסגרת המתווה הזה לעשות מספר פעולות: אחד, להפחית את ההוצאות שלה בכחצי מיליארד שקלים, הדבר השני, לעשות - - -
<שכיב מוראד שנאן:>
זה פיטורי עובדים או מה?
<אודי אדירי:>
לא, לא פיטורי עובדים, אבל צמצום בעלויות שונות - גם צמצום מול ספקים, גם - - -
<שכיב מוראד שנאן:>
הורדת שכר הבכירים, כל הדברים האלה?
<אודי אדירי:>
למיטב ידיעתי, אין הורדת שכר בתוך המתווה הזה, אם "חברת החשמל" תציג משהו אחר - - -
<היו"ר משה גפני:>
תגיד לי, מה, אתה התחלת לדבר אפיקורסות היום? להוריד שכר ב"חברת החשמל"?
<שכיב מוראד שנאן:>
אני יודע, אני חולם. 
<היו"ר משה גפני:>
לבכירים?

<שכיב מוראד שנאן:>
מותר לי לחלום?

<היו"ר משה גפני:>
כן.

<אודי אדירי:>
מעבר לערבות, "חברת החשמל" צריכה למצות את יכולת הגיוס שלה ללא ערבות מדינה. זו חברה שיש לה יכולות גיוס והיא צריכה למצות אותם. "חברת החשמל" התבקשה לפעול לשחרור כספים בכל - - - 

<שכיב מוראד שנאן:>
אתה אומר דברים בעלמא, מה - ?

<אודי אדירי:>
אה, "נוריד לקרקע". מבחינת התייעלות, הדבר השני זה חוב - "חברת החשמל" בשנים 2012, 2013 יש לה גם חובות עבר שנפרעים בהיקף של כשמונה מיליארד שקלים לשנתיים הללו ביחד. אז את החוב הזה "חברת החשמל" צריכה למחזר באופן עצמאי בלי קשר לערבות של המדינה. היא צריכה לדעת ללכת ולגייס את הכסף הזה, כשמונה מיליארד שקלים בשנתיים האלה. 
"חברת החשמל" התבקשה לפעול לשחרור של כספים שנמצאים בפיקדונות ארוכי טווח, על מנת לשלם  חשמל חינם לפנסיונרים בעוד 30 שנה בהיקף נרחב של 600 מיליון שקלים עד סוף שנה, ולאחר מכן סכומים נוספים. זאת אומרת, אלו פעולות ש"חברת החשמל" התבקשה לעשות. המדינה ביצעה מספר פעולות, אחד מהם ידוע וכבר נמצא בבסיס החישוב, זה הפחתת הבלו, אבל מעבר לזה - דחיית תשלומי מס הכנסה, דחיית תשלומי מע"מ. 
"רשות החשמל" שחררה פיקדונות של החברה, וכל זה ביחד אמור לסייע ל"חברת החשמל" לגשר על הפער התזרימי הזה שבעצם במקום לקבל 7.7 מיליארד שקלים השנה, היא מקבלת רק 1.3 מיליארד שקלים ואת שאר הכסף היא מקבלת בשנים 2013 ו-2014. 

<שכיב מוראד שנאן:>
עד 2014 אנחנו כל הזמן במגמת עליית מחירים ב"חברת החשמל".
<אודי אדירי:>
עד 2013, 2014 אנחנו במגמה של עלייה מתונה, בוודאי ללא הפחתה. זה גם תלוי איך יראו הדברים עד אז.

<אמנון כהן:>
בעולם.

<אודי אדירי:>
אבל פה צריך להדגיש שגם כשיחזור הגז בשנת 2013, תעריף החשמל לא ירד, כי פרסנו את זה על פני שלוש שנים. 
<שכיב מוראד שנאן:>
הבנת?

<גיל שבתאי:>
בגלל הפריסה.

<היו"ר משה גפני:>
כן, חבר הכנסת אמנון כהן, בבקשה. שאלה שלא ממן העניין הזה?
<אמנון כהן:>
בעניין הזה, אבל כרגע לא בהקשר של הערבות. טיפלתי בוועדת הפנים בנושא של מערכת אנרגיה סולארית על הגגות. אנחנו רוצים לעודד שימוש באנרגיה שיהיה לנו חשמל. פנו אלי אזרחים שהסכימו ועשו את כל ההיתרים. אבל כשבאים להתקשר עם "חברת החשמל" – אולי זו רגולציה של "חברת החשמל" – יש מסלול שמשרד האוצר יצר של 10% "מס ירוק", כי הוא אומר: תשמע, אני אזרח פשוט, אין לי חברה ואני צריך לקבל החזר כביכול מההפחתה. זאת אומרת, הצריכה בסכום x, הייצור בחשמל - y, מפחיתים את הצריכה ומגיע לו איזה 500 שקלים, 700 שקלים, 1,000 שקלים, תלוי בגודל, ואז בשביל זה הוא צריך לפתוח תיק במס הכנסה. משרד האוצר אמר: לא, אם אתה אזרח רגיל אנחנו נותנים לך ניכוי מס במקור עם 10% "מס ירוק" – זה מה שיצרו. ואמרו לי ש"חברת החשמל" לא מקבלת את ההסדר הזה. אז אם אנחנו רוצים לעודד שישימו בגגות של בתים או במתנ"סים דברים כאלה - - -
<אודי אדירי:>
אגיד מה שידוע לי, אבל לא בטוח שזו תשובה לכל השאלה שלך ואין פה רשות מסים. עד ארבעה קילוואט, זה מה שנקרא "מתקן ביתי" ולא "מסחרי" ולא "עסקי", למעשה, למיטב ידיעתי, יש פטור במס, פטור מוחלט שנועד לעודד מתקנים ביתיים. 
<אמנון כהן:>
הבנתי.

<אודי אדירי:>
מעל ארבעה קילוואט צריך לשלם מס הכנסה. אני לא בקיא בהסדרי המס - - -
<שכיב מוראד שנאן:>
כולל הארבעה קילוואט או שלא? 
<אודי אדירי:>
אתה שואל אם - - -

<אמנון כהן:>
עד ארבעה קילוואט כך – לא חושב.

<אודי אדירי:>
לא יודע את התשובה, לא רוצה להגיד.

<אמנון כהן:>
מה אחר כך?

<אודי אדירי:>
אחר כך משלמים מס הכנסה לפי כללים שקובעת רשות המסים שיכול - - - 

<אמנון כהן:>
"מס ירוק" אמרו, אמרו שיש איזשהו מסלול של "מס ירוק" של 10% - לעודד. 
<אודי אדירי:>
אולי זה דומה למה שיש בשכר דירה – "מסלול ירוק" של 10%, אבל אני מדבר פה מתוך השערות וצריך לבדוק את זה.
<גיל שבתאי:>
אנחנו לא מכירים, אנחנו צריכים לבדוק.
<אמנון כהן:>
ברשות המסים?

<גיל שבתאי:>
כן.

<אמנון כהן:>
"רשות המסים" קבעו, "חברת החשמל" לא מקבלת. בדקתי, האזרחים אמרו שאמרו להם ללכת ל"מסלול הירוק" 10%, משרד האוצר מכיר בזה, "חברת החשמל" לא מכירה בזה. הם עושים בעיות.
<אמנון כהן:>
מה אתה אומר, אדוני? ידידי, אורן? 

<אורן הלמן:>
שכמו שאמר אודי פה - גם אני לא מכיר את הסיפור הזה. אני מבטיח שאבדוק ואחזור אליך עם תשובה. 
<אמנון כהן:>
איך אתם? אין לכם פניות מאזרחים? 

<אורן הלמן:>
"חברת החשמל" היא חברה גדולה מאוד, יכול להיות שיש, אבל אבדוק את זה. זה אגף השיווק, הם לא נמצאים פה כרגע.

<אמנון כהן:>
כבודו יהיה בקשר אתי עוד היום, יבדוק מה אני יכול לענות לאותם האזרחים שחרדים לגורלם.
<אורן הלמן:>
עוד היום ויכול להיות אפילו שאם תרצה אנחנו נוכל לחבר אותך ישירות לאנשים שלנו בכדי שתוכל להעלות - - -
<אמנון כהן:>
כן, אדוני. אשמח מאוד לתת להם תשובות. תודה רבה.

<אורן הלמן:>
אין שום בעיה. מייד בסוף הדיון.
<אמנון כהן:>
לגבי הערבות, אני רוצה רק להגדיל את הסכום? לא?

<היו"ר משה גפני:>
אדירי אמר שהם יבואו שוב.
<אמנון כהן:>
שזה יפחית עוד יותר לאזרח.

<היו"ר משה גפני:>
לא, מי אמר? אתה אמרת?

<קריאות:>
גיל אמר.

<היו"ר משה גפני:>
גיל, אתה אמרת שתבואו עוד פעם אם תצטרכו - - -

<גיל שבתאי:>
אנחנו צפויים להגיע שוב עם ערבות נוספת בחודשים הקרובים להנפקה ציבורית.

<היו"ר משה גפני:>
אוקיי. אני רק מבקש - - -
<גיל שבתאי:>
שהסכום שלה עדיין לא נקבע, ייקבע בהמשך.
<היו"ר משה גפני:>
אתה תוכל לענות לי, אורן? לגבי - - -
<אורן הלמן:>
לא יודע על מה.

<שכיב מוראד שנאן:>
כבוד היושב-ראש, אתה מרשה לי משהו?

<היו"ר משה גפני:>
כן, בבקשה.

<שכיב מוראד שנאן:>
אני אישית מתנה את התמיכה שלי בזה ש"חברת החשמל" תבוא עם הצעה בנושא של הנחות לנכים - -  

<היו"ר משה גפני:>
אז אני הולך לדבר על זה עכשיו.
<שכיב מוראד שנאן:>
- - כפי שעשינו בנושא של המים.

<אמנון כהן:>
לא, יש חוק.
<היו"ר משה גפני:>
כן, אני הולך להקריא את החוק. תראה את ההבדל, חבר הכנסת שנאן - - -

<שגית אפיק:>
מה על חוק משק החשמל?
<אמנון כהן:>
חוק על הפחתה.
<היו"ר משה גפני:>
ההפחתה, שנייה.
<שגית אפיק:>
אה, סליחה.

<היו"ר משה גפני:>
תראה את ההבדל, אתה יודע, אפשר "להתפלץ", באמת, אתה נמצא פה בעולם השקר – אנחנו העברנו החלטה, ההחלטה הזאת היא לא החלטה בחוק, היא החלטה של ועדת הכספים שיצטרכו ליישם אותה. אוי ואבוי לחיים שלהם - - -
<אמנון כהן:>
על המים אתה מדבר.

<היו"ר משה גפני:>
על המים. אוי ואבוי לחיים שלהם אם הם לא יישמו את זה, תאמין לי, אני לוקח את זה אישית, מכיוון שראיתי - - 
<שכיב מוראד שנאן:>
אתה לא לבד.

<היו"ר משה גפני:>
- - בהיטל הבצורת – אמנון כהן ואורי מקלב ראו – מה המשמעות של עניין המים אצל נכים. אתה יודע, זו פשוט מדינה של "סדום ועמורה", ללכת ולקחת מהם סכומי עתק בגלל שעם זה הם חיים עם הבריאות. 
עכשיו, זה אותו דבר עם החשמל, במידה רבה. פה יש חוק, זו כבר לא החלטה של ועדת הכספים. המחוקק קבע ש"צרכן הזכאי לגמלה לפי סעיף... חוק הבטחת הכנסה... בעד 400 הקוט"ש...", בסדר – "השר", הכוונה שר האנרגיה והמים, נכון? זה השר. 

<שגית אפיק:>
שר התשתיות.
<שכיב מוראד שנאן:>
זו ההגדרה.

<היו"ר משה גפני:>
שר התשתיות זה שר האנרגיה והמים - זה מצ'רנוביל.
<אמנון כהן:>
צ'רנוביל.

<שכיב מוראד שנאן:>
אין יותר משרד תשתיות.

<היו"ר משה גפני:>
כן. אתה מבין, מגיע העוזר של השר עכשיו ושואל למה לא הכנסנו את ילדי צ'רנוביל, ואורי מקלב אומר לו: ניסיתי, והוא אומר: האוצר אומר שלא ניסית. 
<אמנון כהן:>
לא, השר התנגד אז.
<היו"ר משה גפני:>
פשוט - עולם השקר. תאמין לי, לא צריך כבר להתרגש מכלום. "השר, בהתייעצות עם שר הרווחה ובהסכמת שר האוצר, רשאי לקבוע אוכלוסיות נזקקות נוספות", קבעו: "נכים" - קבעו. עכשיו, השרים האלה היו צריכים לשבת. בישיבה הקודמת בוועדת הכספים – וכמובן, זה 1.5% מסה"כ התשלומים המשולמים על-ידי הצרכנים, זו ההנחה – שאלתי למה לא נותנים את ה-1.5% הזה? הרי יש נכים, הרי אנחנו נמצאים במדינה של פערי מעמדות קשים מאוד, יש אנשים שרעבים ללחם, הם צריכים חשמל.

<אמנון כהן:>
שרים צבועים.
<היו"ר משה גפני:>
בקיצור, אז אמרו: השרים עוד לא הספיקו. אומר עכשיו מר אדירי, רכז אנרגיה במשרד האוצר, שמתברר לפי ועדת הכלכלה שהולכים להעביר חוק שבעזרת השם כשהחוק הזה יעבור, יגיעו ל-1.5%, אז יתווספו כל מיני אוכלוסיות. 
<אודי אדירי:>
זה עבר בקריאה שנייה, שלישית, אדוני היושב-ראש. 
<היו"ר משה גפני:>
קריאה שנייה ושלישית, כן, בעזרת השם. אני רק רוצה לדעת - - -

<אודי אדירי:>
לא, לדעתי זה עבר קריאה שנייה ושלישית - זה חוק בישראל.

<היו"ר משה גפני:>
זה בסדר, הבנתי. היות ואני 23 שנה בכנסת - -

<אודי אדירי:>
זה חוק.

<היו"ר משה גפני:>
- - אז מה פירוש המלה "עבר" בוועדה ומתי זה - - -  

<אודי אדירי:>
לא, עבר במליאה.

<היו"ר משה גפני:>
אה, עבר במליאה.

<אודי אדירי:>
זה חוק בישראל.
<אמנון כהן:>
אז למה זה לא מתקיים? את זה שואל היושב-ראש. למה זה לא מתקיים?
<היו"ר משה גפני:>
לא, בסדר. כשזה יגיע ל-1.5% אז יגיע ל-1.5%, אז הכול יהיה בסדר. אני רק שואל האם אתם יכולים לתת לי או לנו לוועדה את הכסף שאתם מרוויחים עד אז כדי שנוכל לחלק "קמחא דפסחא" לנכים? 

<אודי אדירי:>
לא, רק - - -
<היו"ר משה גפני:>
מה רק? מה עם הכסף עד היום? היום זה 0.7% - - - 
<אמנון כהן:>
שיזרקו אותו רטרואקטיבית, אדוני.
<אודי אדירי:>
לא, צריך לציין - - -

<היו"ר משה גפני:>
אגב, זה לא יגיע ל-1.5%.

<אודי אדירי:>
הכסף - - -

<היו"ר משה גפני:>
שלא תהיה טעות, הוא סתם אומר.
<אודי אדירי:>
הכסף, אדוני היושב-ראש - - -

<היו"ר משה גפני:>
מאיפה אתה יודע שזה יגיע ל-1.5%? בדקת?

<אודי אדירי:>
רגע, אסביר.

<היו"ר משה גפני:>
תסביר.

<אודי אדירי:>
קודם כל, הכסף אצל צרכני החשמל. הרי כשזה מגיע ל-1.5% המשמעות ברורה, תעריף החשמל הממוצע לאוכלוסייה עולה ב-1.5%, צריך להבין את זה.
<היו"ר משה גפני:>
חוק עשו, הבנתי? חוק. הבנת?

<אודי אדירי:>
זה לא אצלנו באוצר הכסף.
<היו"ר משה גפני:>
טוב, בסדר, מאה אחוז.

<אודי אדירי:>
עכשיו, אתה שואל האם זה יגיע ל-1.5% - - -
<היו"ר משה גפני:>
תגיד לי, אורן, אתם לא יכולים לעשות משהו? עזוב את האוצר, אתם לא יכולים לעשות משהו ב"חברת החשמל"?

<אורן הלמן:>
לא.

<היו"ר משה גפני:>
יש נכים, יש נזקקים, באמת? תורידו קצת משכר הבכירים.  

<אורן הלמן:>
אמרנו כבר בפעם הקודמת - - -
<היו"ר משה גפני:>
שמה?

<אורן הלמן:>
את התשובה ששמעת - - -

<אמנון כהן:>
באיזו ועדה?

<אורן הלמן:>
פה. את התשובה שאמרת ששמעת כבר, שבשנת 2012 שכר עובדי "חברת החשמל" מהווה 15% מכלל הוצאותיה. כלומר, גם אם תפטרו מחר בבוקר את כל עובדי "חברת החשמל" - - 

<היו"ר משה גפני:>
לא, לא אמרתי לפטר. יש - - -
<אמנון כהן:>
חס וחלילה.

<אורן הלמן:>
- - זה לא ישנה כהוא זה.
<היו"ר משה גפני:>
לא לפטר.

<אמנון כהן:>
חס וחלילה.

<היו"ר משה גפני:>
אפשר לעשות את ההנחות האלה? אה, זה "רשות החשמל".
<אורן הלמן:>
אנחנו פועלים לפי הוראות החוק ובוודאי לפי הוראות - - -
<היו"ר משה גפני:>
תראו, חברי הכנסת, חבר הכנסת שנאן, אני בעיקר אומר לך, מה אתה מסתכל?

<שכיב מוראד שנאן:>
אני שומע.

<היו"ר משה גפני:>
אני בעיקר אומר לך, יכולים לעשות חוק, יכולים לעשות מה שרוצים, לא יצא שום דבר מזה. תסתכל, תסתכל מה שקורה פה עם החוק הזה - - 

<שכיב מוראד שנאן:>
אסור לשלוח את אורן הלמן לישיבת ועדת הכספים.
<היו"ר משה גפני:>
לא, אורן הלמן - - -

<אודי אדירי:>
לא, אדוני היושב-ראש, ההנחות יגדלו משמעותית, הביצוע של ההנחות יגדל משמעותית, אם יגיע ל-1.5% או לא אני לא יודע, אבל יגדל משמעותית מאוד.
<היו"ר משה גפני:>
לא, לא, בסדר, בסדר.

<שכיב מוראד שנאן:>
אדוני היושב-ראש, אני מבקש, באמת, ניקח את זה ברצינות. 
<היו"ר משה גפני:>
אני לוקח את זה ברצינות.

<שכיב מוראד שנאן:>
לא לאשר את זה היום עד שהם יבואו אלינו עם רעיון - - -
<היו"ר משה גפני:>
לא לאשר?

<שכיב מוראד שנאן:>
כן.

<היו"ר משה גפני:>
תהיה בעיה, יעלו המחירים. 

<אמנון כהן:>
יעלו - - -

<שגית אפיק:>
יעלו המחירים.
<היו"ר משה גפני:>
הייתי מת לא לאשר, תאמין לי.
<שכיב מוראד שנאן:>
אני בעד לא לאשר.

<היו"ר משה גפני:>
אבל - - -

<שכיב מוראד שנאן:>
אני בכל מקרה הולך להצביע נגד.
<היו"ר משה גפני:>
אז המשמעות של העניין זה שהמחירים יעלו, זו המשמעות.

<שכיב מוראד שנאן:>
המשמעות שהם יבואו עם רעיונות אחרים שישפרו את המצב ובסופו של דבר הם יודעים שאישור - -  

<היו"ר משה גפני:>
מה אתה אומר, אמנון? 
<אמנון כהן:>
להצביע.

<היו"ר משה גפני:>
צריך להצביע, אין ברירה.
<שכיב מוראד שנאן:>
- - הם כן יקבלו. אני במקומך לא הייתי רץ לתת את האישור כל כך מהר.

<אמנון כהן:>
תחום אותם בזמן לגבי ה-1.5%.

<היו"ר משה גפני:>
לכמה זמן אתם מבקשים את הערבות?
<גיל שבתאי:>
שנה.
<ענת מימון:>
שנה.
<חגי פדר:>
הערבות הזאת למשך שנה-שנה וחצי הולכת להיות.

<היו"ר משה גפני:>
כמה? שנה או שנה וחצי?
<ענת מימון:>
כתוב שנה.

<שגית אפיק:>
כתוב שנה. ביקשתם לשנה בלבד.
<טמיר כהן:>
במכתב כתבתם שנה.

<עמית כהנא:>
שנה.
<ענת מימון:>
"ועד לתקופה של שנה מיום אישור הערבות". 

<גיל שבתאי:>
שנה מיום - אה, לא, שנה להנפקת הערבות, כן.
<היו"ר משה גפני:>
כמה זמן אתם מבקשים את הערבות הזאת?

<ענת מימון:>
לא כתוב שנה להנפקת הערבות. 
<קריאה:>
היא גם תונפק לשנה.

<ענת מימון:>
"שנה מיום אישור העברות על-ידי ועדת הכספים".
<גיל שבתאי:>
שנה מיום האישור יעמידו את הערבות, לא ששנה התוקף של הערבות.
<ענת מימון:>
אנחנו צריכים לכתוב זמן.

<אודי אדירי:>
תוקף של ערבות יכול להיות יותר ארוך.
<שגית אפיק:>
לא, תוקף הערבות לא יכול להיות יותר זמן, כי ועדת הכספים צריכה - - -
<היו"ר משה גפני:>
אוקיי, אני מביא את זה להצבעה.

<טמיר כהן:>
אני יכול לשאול שאלה?

<היו"ר משה גפני:>
כן, בבקשה.

<טמיר כהן:>
יש לי שתי שאלות: גיל, אחת, יש לנו את ההנחה של ה-88% שמסתיימת בסוף אפריל, מה אתם מתכוונים לעשות אתה? כי זה ישפיע על -?
<גיל שבתאי:>
סליחה, לא הקשבתי, אנחנו מבקשים את הערבות לשנה, אני פשוט - - -

<אודי אדירי:>
מתכוונים להאריך אותה.

<טמיר כהן:>
מתכוונים להאריך?

<אודי אדירי:>
כן.

<טמיר כהן:>
בכמה זמן?
<אודי אדירי:>
התאריך נקבע לאפריל. המתווה שסיכמנו עם החברה ועם הרשות היה מתווה שאנחנו נבחן את זה בהתאם למצב משק הגז, זאת אומרת, האם חזר הגז המצרי ויש אספקת גז סדירה. בהינתן העובדה שמצב העניינים הוא שהמצב אף הוחרף, אנחנו נאריך את זה. כשכל עוד מצב העניינים הוא המצב הזה שהמשק מסתמך על סולר, אז אנחנו קרוב לוודאי נאריך עד סוף השנה, יכול להיות שבמנה אחת או בשתיים.
<היו"ר משה גפני:>
אוקיי.

<טמיר כהן:>
ועוד שאלה אחת לגיל, לחשב הכללי: עלות הערבות – כמה קבעתם אותה?
<גיל שבתאי:>
העמלה?
<טמיר כהן:>
כן.

<גיל שבתאי:>
חצי אחוז.
<טמיר כהן:>
זה סגור?

<גיל שבתאי:>
כן.

<ענת מימון:>
סליחה, אני רוצה - - -
<היו"ר משה גפני:>
שנייה, בבקשה.
<ענת מימון:>
רק לגבי הגבלת סכום הערבויות סעיף 3, בדרך כלל אתם מציינים את העמידה בהגבלה - - -
<עמית כהנא:>
שלחנו.
<גיל שבתאי:>
כן, כתבנו שזה במסגרת - - -

<עמית כהנא:>
שלחנו את מצבת הערבויות היום בבוקר, לדעתי היום אנחנו נמצאים - - -
<שגית אפיק:>
זה לא מופיע במכתב.

<ענת מימון:>
איפה שלחתם?

<גיל שבתאי:>
כן, זה לא מופיע במכתב, אבל ביקשת את זה העברה - - -
<שגית אפיק:>
אז מה כתוב במה ששלחו לך? כי זה פשוט לפי החוק צריך - - -
<גיל שבתאי:>
זה 10% מהתקציב ללא פיתוח ואנחנו עומדים בהיקף הזה. 

<קריאה:>
יש 26 מיליארד ויש להם 24 מיליארד.
<גיל שבתאי:>
אנחנו עומדים בהיקף הזה כרגע, יש 24 מיליארד.

<היו"ר משה גפני:>
לא יותר מ-24.7 מיליארד.
<שגית אפיק:>
לא, הם צריכים להיות לא יותר מ-10% - - 
<ענת מימון:>
עד 10%.

<שגית אפיק:>
- - מתקציב - - -
<גיל שבתאי:>
שזה בערך 24.7 מיליארד, נכון? ואנחנו - - -

<שגית אפיק:>
יש להם גם הגבלת תקופה, אז זה – כשתצביע - - - 

<היו"ר משה גפני:>
רבותי, אני עובר - כן, בבקשה.

<נופיה בכר:>
רציתי להגיד לגבי ההצעה כאן של הערבויות - לדחות את זה. המשמעות של דחיית מתן הערבות זו ריבית הרבה יותר גבוהה - - - 
<היו"ר משה גפני:>
לא, לא הבנתי. מה את מציעה?

<נופיה בכר:>
אני עדיין לא מציעה, אני מתייחסת למה שנאמר.
<אמנון כהן:>
היא מתייחסת למה שאמר חבר הכנסת שכיב.
<היו"ר משה גפני:>
כן, בבקשה.

<נופיה בכר:>
לפני שזה עולה להצבעה. הציע חבר הכנסת לדחות את ההחלטה לגבי הערבויות. אני אומרת, ההחלטה הזאת - אם לא ייתנו להם ערבות מדינה והם יצטרכו לגייס את הכסף מהמשאבים שלהם בלי ערבות, המשמעות היא ריבית הרבה יותר גבוהה, וכמו שאמרו כאן, תעריפים יותר גבוהים לאזרח. אז זה לא דופק את החברה, החברה תיקח את ההלוואה אם היא צריכה אותה, היא תצטרך לשלם על זה הרבה יותר בתנאים הרבה פחות טובים, אז זו המשמעות.
<שכיב מוראד שנאן:>
הבנתי את זה בלי שיסבירו לי את זה. אני קצת מבין באחד ועוד אחד כמה זה. אבל לדעתי, עצם העובדה שהמצב הזה עובר כל פעם בלי שזה מקבל יחס אמיתי לטובת האזרח, זה גרוע מאוד ואני מתנגד לזה גם אם יאשרו את זה.
<היו"ר משה גפני:>
חבר הכנסת שנאן, אני הולך לעשות ככה – אבקש מהוועדה לאשר את זה בגלל הסיבה הזאת שאחרת המחירים יעלו. אבקש ממשרד האוצר, ממשרד האנרגיה ומ"חברת החשמל" לא להביא לנו בקשות נוספות לערבויות, נגביל את זה בזמן לשנה אחת, עד שאנחנו לא מקבלים פירוט מדויק – מה קורה עם ההנחות. 

<אמנון כהן:>
למה? נחכה שנה?
<היו"ר משה גפני:>
לא שנה, יש קודם. 

<גיל שבתאי:>
אנחנו ממילא באים עוד חודש-חודשיים.

<שכיב מוראד שנאן:>
הוא מתכוון לתת את הערבות לשנה ולהגביל אותם במתן תשובות לא לשנה אלא פחות.
<היו"ר משה גפני:>
לא, הם חייבים לבוא - - -

<אמנון כהן:>
לפני הבקשה הבאה תביא לי את המידע.

<היו"ר משה גפני:>
כן. הבקשה הבאה תבוא כנראה בעוד חודשיים-שלושה.
<גיל שבתאי:>
בעקבות העלייה במחירים אנחנו נבוא לפה תוך חודשיים. תוך חודשיים נגיע לכאן.
<היו"ר משה גפני:>
תוך חודשיים צריכה להגיע בקשה נוספת לוועדת הכספים. אני מודיע להם: אל"ף, שאני מגביל את זה לשנה מיום האישור בוועדה, ואני דורש מהם, כשהם מגיעים עם עוד בקשה לוועדה - והם מגיעים כנראה בתוך כחודשיים - אני מבקש לדעת לגבי ההנחות. אני לא סומך על החוק בעניין הזה. החוק מאוד פרוץ, הוא - - - 

<אמנון כהן:>
הוא אפשר להם פשוט לשבת ולשתות קפה ביחד.

<היו"ר משה גפני:>
הוא אפשר להם לשחק עם העניין. אנחנו הולכים להקשיח עמדות בעניין של ההנחות. לא אקבל – ואז אל תגידו שהמחירים יעלו בגלל שלא נאשר, לא ערבות ולא הארכה ולא שום דבר אם לא נקבל תשובות ופתרונות לעניין הזה, אז זה דבר אחד. 
עכשיו, נציגת משרד האנרגיה, נופיה, אני מתנצל שהיות ואת כאן, אז אני אומר לך – אנחנו אישרנו מקודם הנחות במים, בא היועץ של שר האנרגיה לחבר הכנסת מקלב ושואל אותו למה ילדי צ'רנוביל לא בפנים. אמר לו חבר הכנסת מקלב: אני ניסיתי, ביקשתי - -
<אמנון כהן:>
והשר התנגד.
<היו"ר משה גפני:>
- - ביקשתי להכניס את ילדי צ'רנוביל בהנחה של המים, אז הוא אומר לו: משרד האוצר אמר לי שלא ביקשת. תגידי לשר, אני רואה את האמירות האלה בחומרה רבה. אם השר רוצה להכניס את ילדי צ'רנוביל, אני לא הממשלה - - 

<אמנון כהן:>
שיביא כסף.
<היו"ר משה גפני:>
כן, שיביא כסף ממשרד האנרגיה, שיתווכח עם משרד האוצר, שינהל אתם דיונים. עם כל הכבוד, שאנחנו רואים עולם הפוך, אבל יש גבול לעולם ההפוך שאנחנו מסכימים לספוג. אנחנו יורקים דם עם המלחמה עם משרד האוצר להנחות. היינו צריכים להוריד אוכלוסיות מאוד קשות. שר בממשלה, מופקד על "רשות המים" לא יכול לתת הנחייה כזאת? הוא מתווכח עם חבר הכנסת מקלב? 
<אמנון כהן:>
במקום להגיד תודה.
<היו"ר משה גפני:>
שאתמול הוא בכה בטלפון - הוא אומר לי: את מי אני אוריד? הוא אומר לו: שמתי את ילדי צ'רנוביל, הם הוציאו את זה.
<גיל שבתאי:>
אני רק רוצה לחדד לעניין התקופה.

<היו"ר משה גפני:>
התקופה זה שנה מאישור הוועדה.

<גיל שבתאי:>
שעמלת הערבות תהיה משנה, אבל התקופה עצמה - - - 

<היו"ר משה גפני:>
הערבות תהיה לשנה מיום האישור בוועדה. 

<גיל שבתאי:>
לא, את זה אנחנו צריכים עד שנה וחצי - - 

<היו"ר משה גפני:>
אתם יכולים לרצות.

<גיל שבתאי:>
- - כי ההנפקה לא הולכת להיות השבוע, יכול להיות שהיא תהיה - - -

<היו"ר משה גפני:>
בסדר, אז שתהיה השבוע.
<גיל שבתאי:>
אבל אני - - -
<אמנון כהן:>
לא, טכנית אי-אפשר.

<שכיב מוראד שנאן:>
שנה מיום ההנפקה.

<ענת מימון:>
זה לא ישים להחלטה הזאת.
<טמיר כהן:>
הם אמרו - - -
<גיל שבתאי:>
הבקשה היא שהתקופה עצמה של החזר הערבות הוא עד שנה וחצי - - -

<היו"ר משה גפני:>
מתי ההנפקה?

<גיל שבתאי:>
הערבות צפויה להיות תוך שבוע וחצי, משהו כזה.

<היו"ר משה גפני:>
אז למה שנה וחצי?

<גיל שבתאי:>
לא, התקופה עצמה, תקופת ההחזר. שוב, אני לא רוצה - - -
<טמיר כהן:>
אתם אמרתם לנו שההנפקה תהיה ב-5 באפריל. זו לא דרך – זה עוד יומיים.
<גיל שבתאי:>
זה תלוי בתנאי השוק.
<אמנון כהן:>
אתה מסתדר? כמה זמן אתה צריך?

<גיל שבתאי:>
אנחנו צריכים שתקופת ההחזר תהיה עד שנה וחצי. היא צפויה להיות, עמיר, היא צפויה להיות השבוע, אבל תלוי בתנאי השוק ועד שיגמרו את כל הדברים.
<אמנון כהן:>
יש היגיון במה שהוא אומר.
<היו"ר משה גפני:>
הבנתי, גיל, תודה רבה. אני מבקש להציע כך - שהערבות תהיה שנה מיום ההנפקה, אלא אם כן ההנפקה תתבצע לא בתוך חודשיים אלא יותר מזה ואז אבקש שתחזרו לוועדה. 

<אודי אדירי:>
אדוני היושב-ראש, רק מלה בעניין הזה. תראה, אנחנו מנסים פה ליצור משהו שיאפשר ל"חברת החשמל" להתקיים. זה לא סוד שהשינוי המשמעותי באספקת הדלקים של החברה הולך להיות בעוד כשנה ושלושה או ארבעה חודשים.
<היו"ר משה גפני:>
בסדר, תבואו לכאן.

<אודי אדירי:>
לא, נבוא לכאן בכל מקרה. 

<אמנון כהן:>
הוא לא נותן להם את זה.

<אודי אדירי:>
יש לנו הרבה ערבויות. אבל הערבות הזאת, אם כבר נותנים אותה, אז בוא ניתן אותה כך שלא צריך בעוד שנה לבוא עוד פעם למחזר אותה. אנחנו בכל מקרה נבוא בעוד חודש לבקש מהוועדה - - -

<היו"ר משה גפני:>
רגע, שנייה. ההנפקה תהיה בחודש הבא פחות או יותר לפי מה שאתם אומרים. חודש הבא, חודש וחצי, בסדר.
<גיל שבתאי:>
כנראה בשבוע הבא, אבל - - -

<היו"ר משה גפני:>
שבוע הבא. אתם מקבלים אישור לשנה והאישור הזה, אם יהיה שינוי במחירי הדלקים ואתם תצטרכו הרי לבוא לכאן כמה פעמים, תבואו עוד הפעם - - -
<אודי אדירי:>
לא, אבל אז ההנפקה ניתנת לשנה. 
<גיל שבתאי:>
ההנפקה תינתן לשנה, ואז הריבית נקבעת - - 

<אודי אדירי:>
סתם זה חבל.

<גיל שבתאי:>
- - בהתאם לתקופת ההלוואה. אנחנו מבקשים אישור לעד שנה וחצי, אנחנו צריכים לסגור בדיוק עם "חברת החשמל" את התקופה, כי זה הזמן שצריך כדי לגשר על הפער בתזרים המזומנים.

<אודי אדירי:>
אנחנו במילא נחזור לפה.

<גיל שבתאי:>
כפי שאמרתי, אנחנו ממילא נבוא לפה בעוד חודשיים עם ערבות נוספת שהיא כנראה אפילו תהיה יותר ארוכה משנה וחצי. תזכור שהפריסה של התעריף היא למשך שלוש שנים. לכן, צריך לבנות כאן - - - 

<היו"ר משה גפני:>
מה זה, הערבות של ה-88%?
<גיל שבתאי:>
לא, אנחנו מדברים על עוד ערבות שתינתן להנפקה ציבורית.

<היו"ר משה גפני:>
אה, הנפקה נוספת – מה שאתם עומדים - - -

<אמנון כהן:>
שנה וחצי, גפני, זה בסדר.
<גיל שבתאי:>
שהיא תהיה על בסיס תשקיף לתקופה יותר ארוכה משנה וחצי. תזכרו עוד פעם, המסגרת של המיתון של עליית התעריף היא למשך שלוש שנים. 
<היו"ר משה גפני:>
כן, אבל זה כבר לא משנה.

<גיל שבתאי:>
אבל הערבות הזאת נועדה לגשר - - -
<היו"ר משה גפני:>
אתם רוצים שנה וחצי מיום האישור?
<גיל שבתאי:>
עד שנה וחצי.

<היו"ר משה גפני:>
עד שנה וחצי מיום האישור?

<גיל שבתאי:>
עד שנה וחצי מיום ההנפקה. אני אומר שוב, ההנפקה צריכה להיות בחודש הקרוב.
<שגית אפיק:>
לפי החוק אי-אפשר לעבור בערבות שנתיים. הוועדה לא יכולה לאשר לכם שנתיים. עד שנתיים זה המקסימום. 
<חגי פדר:>
שנתיים ממועד ההנפקה.
<גיל שבתאי:>
לא, שנתיים ממועד תוקף האישור. 

<שגית אפיק:>
כיוון שמועד ההנפקה לא ידוע כרגע. שוב, מועד תוקף האישור זה מהיום עד עוד שנתיים. מועד ההנפקה, אתם אומרים: אולי עוד שבוע, אולי עוד חודשיים, הוא לא - - - 

<גיל שבתאי:>
לא, הוא בחודש הקרוב. 

<היו"ר משה גפני:>
החוק קובע שתוקפו של אישור שנתנה הוועדה לפי הוראות סעיף קטן (א) יהיה לשנתיים.
<אודי אדירי:>
לא, זה התוקף לאישור. 

<גיל שבתאי:>
זה בסדר, אין לנו בעיה עם התוקף. התוקף מספיק חודשיים.

<שגית אפיק:>
התוקף לאישור - אין לך - - -
<אודי אדירי:>
לא, רגע יש לי הבנה בסיסית, שגית, שנייה. יש תוקף לאישור – זה מתי יכולים להעניק ערבות, בסדר? זה גם חודשיים מספיקים. כשאנחנו מעניקים ערבות היא כנגד הלוואה שהחברה לוקחת - - 
<גיל שבתאי:>
לתקופה.

<אודי אדירי:>
- - היא יכולה להיות גם עשר שנים. שם אנחנו צריכים שנה וחצי. זה הכול. 

<שגית אפיק:>
הבנתי, שנה וחצי. 

<אודי אדירי:>
התוקף לאישור הוועדה מספיק לשנה.
<גיל שבתאי:>
על-פי החוק הוועדה לא צריכה לאשר את התקופה, היא רק צריכה לאשר את מודע תוקף האישור. אנחנו רק אומרים לכם שהערבות תהיה עד שנה וחצי ותוקף האישור מספיק לנו לשנה, אפילו פחות מזה, אבל מספיק לנו לשנה.
<היו"ר משה גפני:>
מה זאת אומרת? תוקף של אישור לשנתיים, אפילו שבתוך שנתיים הם עוד לא עשו כלום?
<שגית אפיק:>
כן.

<גיל שבתאי:>
כי זה הכול תלוי בתנאי השוק.

<היו"ר משה גפני:>
מי עשה את החוק הזה?

<אמנון כהן:>
אבל זה לפי תנאי שוק. גפני, מחכים לרגע האמת.

<שגית אפיק:>
התיקון שלו זה 10% לדווח לך.
<היו"ר משה גפני:>
איזה חוקים עושים לכם, חבל על הזמן - -  
<עמית כהנא:>
אדוני היושב-ראש, צריך את זה כי - - - 

<היו"ר משה גפני:>
- - עכשיו אני מבין למה המדינה מתנהלת ככה. אתה הבנת? ב-1958 עשו חוק שאתה נותן להם אישור בוועדת הכספים, והאישור בתוקפו שנתיים והוא יכול אחרי שנה ושמונה חודשים לעשות הנפקה - - 

<עמית כהנא:>
אדוני היושב-ראש - - -

<היו"ר משה גפני:>
- - בלי לבקש רשות מאף אחד.
<עמית כהנא:>
אדוני היושב-ראש, המטרה של הסעיף הזה היא כמו שלמשל נתנו ערבות ליח"פים (יחידות פרטיות) - - - 
<שכיב מוראד שנאן:>
אם לא הוחלט אחרת.

<עמית כהנא:>
רק להסביר את המהות של זה - - -

<היו"ר משה גפני:>
כן, מי אדוני?

<עמית כהנא:>
עמית כהנא ממחלקת ערבויות מדינה בחשב הכללי.

<היו"ר משה גפני:>
יועץ משפטי?

<עמית כהנא:>
לא.
<היו"ר משה גפני:>
אז אני יכול לדבר אתך בגובה העיניים, כן.

<עמית כהנא:>
כמו שנתנו את הערבות ליח"פים לתקופה של שנתיים, כי כל פעם חותמים על ערבות למשך זמן מסוים, אז נתנו משך של שנתיים שעסק יבוא ויבקש את הערבות. לזה יש את משך הזמן שאז אפשר להנפיק את הערבות.

<היו"ר משה גפני:>
הבנתי.

<גיל שבתאי:>
אנחנו צריכים מסגרות.

<היו"ר משה גפני:>
אתם באים לכאן בעוד חודשיים?

<עמית כהנא:>
בעזרת-השם.

<גיל שבתאי:>
בכל מקרה לערבות אחרת, בכל מקרה לערבות נוספת כי מיליארד וחצי שקלים לצערנו לא מספיקים בגלל העלייה החדה - - -

<היו"ר משה גפני:>
בסדר, הנה אורן.
<אורן הלמן:>
אני רק רוצה להגיד בהמשך למה שאמרו פה: אנחנו מתכוונים להנפיק עד יום חמישי הזה במידה ויהיו לכם - - -

<היו"ר משה גפני:>
בסדר, הבנתי.

<גיל שבתאי:>
התוקף צריך להיות עד שנה, ההנפקה צפויה להיות עד שנה וחצי עצמה, זאת אומרת, משך ההחזר של ההלוואה, אבל זה רק לידיעה - לא באישורים. 

<היו"ר משה גפני:>
תגידי לי אם אני יכול לעשות את זה. 

<שגית אפיק:>
אוקיי, אין בעיה.
<היו"ר משה גפני:>
אנחנו נותנים אישור שתוקפו לשלושה חודשים. ואנחנו מאשרים תוקף מיום ההנפקה לשנה וחצי. אפשר? זה עונה על הבעיה?

<שגית אפיק:>
בסדר, כן.

<אמנון כהן:>
כן, מאה אחוז. קיבלנו את זה.
<היו"ר משה גפני:>
אגב, בעוד חודשיים הם מגיעים עוד הפעם ואני עומד בעניין הזה, אני מבקש רק שיזכירו לי אם אשכח בגלל שיש עוד הרבה בעיות עד אז. 

<אמנון כהן:>
תוציא להם מכתב.
<היו"ר משה גפני:>
אתה יודע מה, אתה צודק. צריך להוציא מכתב. לפני שאתם מגיעים עם ערבות נוספות, אנחנו מבקשים לדעת לגבי ההנחות: מה הולך לקרות עם ה-1.5% מסך התשלומים - - 
<אמנון כהן:>
תיתן לשר האוצר.
<היו"ר משה גפני:>
- - מי זכאי לקבל? מתי מקבלים את ההנחות? אתם מגיעים תוך חודשיים, תוך חודשיים אני רוצה תשובה על העניין הזה.

<שכיב מוראד שנאן:>
טוב, אם זה יהיה בר ביצוע אי-פעם.

<היו"ר משה גפני:>
כן, זה יהיה בר ביצוע משום ש-0.7% כבר נותנים.

<שכיב מוראד שנאן:>
זה שעוד יש - - -
<היו"ר משה גפני:>
רק השרים עסוקים, יש להם דברים יותר חשובים. אני מביא להצבעה את ערבות המדינה ל"חברת החשמל", כאשר ההצעה היא שהאישור בר-תוקף לשלושה חודשים מיום ההנפקה למשך שנה וחצי. מי בעד אישור הערבות? מי נגד? – אין. מי נמנע? – אין.

הצבעה 

בעד – פה אחד

ערבות מדינה ל"חברת החשמל" להנפקה פרטית נתקבלה.

<היו"ר משה גפני:>
הערבות אושרה. תודה רבה. 

<גיל שבתאי:>
תודה רבה. 

<הישיבה ננעלה בשעה 11:28.>
